**Trolejbusová doprava v Žiline** patrí medzi 5 sietí trolejbusovej dopravy na Slovensku. Do prevádzky bola uvedená v roku 1994 ako posledná na Slovensku, napätie v sieti je 750 V. Spravuje ju Dopravný podnik mesta Žiliny, ktorý na ôsmich linkách prevádzkuje 44 trolejbusov, ktoré sa podieľajú troma štvrtinami na celkových prepravných výkonoch v tamojšej MHD.

Dejiny
------

S prípravami na zavedenie trolejbusovej prevádzky v Žiline sa začalo v roku 1985, kedy bol spracovaný plán s názvom *Nová koncepcia MHD v Žiline na báze elektrickej trakcie*. Súčasťou plánu bolo zavedenie trolejbusov a zníženie rozsahu autobusovej dopravy. V roku 1988 došlo ku radikálnym zmenám v linkovom vedení autobusov a prečíslovaniu ich liniek, a to už s prípravou na zavedenie elektrickej trakcie. V tom čase však prednosť v budovaní trolejbusov dostala Banská Bystrica a Žilina si musela na ne ešte niekoľko rokov počkať. O to viac sa ich zavedenie stalo predmetom prestíže mesta po nežnej revolúcii.

Vďaka podpore magistrátu sa podarilo prvú trolejbusovú trať otvoriť 17. novembra 1994. Linka 1 spojila Vlčince cez centrum mesta s novou vozovňou na Kvačalovej ulici. V roku 1996 sa na sieť pripojili Solinky cez Hliny (linky 4, 5) a v roku 1998 aj cez Bôrik (linka 3). V roku 2002 bola uvedená do prevádzky aj linka na najmladšie žilinské sídlisko - Hájik, obsluhované linkami 6, 7 a 16. V priebehu 8 rokov tak bola vybudovaná celá základná sieť, doplnená dôležitou spojkou medzi sídliskami Vlčince a Solinky z roku 2004, umožňujúcou dobrú dopravnú obsluhu inak vzdialeného univerzitného areálu *Veľký diel*.

Od roku 2006 sa začali zavádzať tzv. zastávky s kasselskými obrubníkmi, čo znamená, že trolejbusy môžu zastavovať tesne pri nástupnej hrane zastávky.

Od sprevádzkovania trate cez Veľký diel sa prechodne ustálilo v Žiline prevažne vedenie okružných liniek (4 a 14, 5 a 15, 7 a 17) premávajúcich navzájom protismerne po celom meste. Po reorganizácii linkového vedenia v roku 2006 z nich zostali zachované iba okružné linky 4 a 14, ostatné linky sa vrátili k usporiadaniu s dvomi konečnými.

Ani Žilina sa nevyhla diskusii o rentabilnosti svojho trolejbusového systému. Nákupom nových trolejbusov v rokoch 2012 - 2013 a 2017 - 2019 prebehlo omladenie vozového parku a tým sa zaistila ďalšia existencia trolejbusov v Žiline.

Rozvojové plány
---------------

V júni 2020 mesto oznámilo, že pripravuje kompletnú modernizáciu trolejbusového vedenia, ktoré je od výstavby v rokoch 1992 – 2006 už značne opotrebované. V plánoch sa taktiež spomína rozšírenie trate o tri nové úseky - z Hájika po Kvačalovej ulici k vozovni, dobudovanie trate na Centrálnej až po Obvodovú a zatrolejovanie Veľkej Okružnej medzi Komenského a Hálkovou. Prebudovať sa majú obratiská Kvačalova, Fatranská a Stodolova. Počíta sa taktiež so zrušením vozovne Košická a kompletnou modernizáciou vozovne Kvačalova. Celý projekt by mal byť zafinancovaný z eurofondov a zrealizovaný až v programovom období 2021 – 2027.

Z nezrealizovaných plánov treba spomenúť zatrolejovanie kedysi najfrekventovanejšieho ťahu na Lietavskú Lúčku. Keďže sa po roku 1989 obec osamostatnila, nie je vedenie trolejbusov v skrátenej verzii po Bytčicu také atraktívne. Uvažovalo sa aj o trolejbusovej trati do Budatína, ktorá by ale z praktického hľadiska nemala žiadny význam, nakoľko tade prechádza niekoľko súbežných autobusových liniek do vzdialenejších mestských častí. Rovnako nerentabilné sa javili aj plány predĺžiť trolejbusy od vozovne na Pietnu ku novému cintorínu (dva spoje za deň). Iný návrh počítal s vedením trolejbusov aj do Bánovej.

Linky
-----

### Trvalý stav

| Linka | Trasa | Poznámky |
| --- | --- | --- |
| Začiatok | Koniec |
| **1** | Depo | Depo | okružná linka |
| **3** | Solinky | Solinky | okružná linka |
| **4** | Vlčince | Vlčince | okružná linka; premáva opačným smerom ako linka 14 |
| **5** | Vlčince | Solinky |  |
| **6** | Stodolova | Dubeň, obchodné centrum / Matice Slovenskej |  |
| **7** | Vlčince | Hájik |  |
| **14** | Vlčince | Vlčince | okružná linka; premáva opačným smerom ako linka 4 |
| **16** | Hájik | Hájik | okružná linka |

### Zaniknuté linky

| Linka | Trasa | Poznámky |
| --- | --- | --- |
| Začiatok | Koniec |
| **1** | Vlčince | Bytčica | linka nikdy nepremávala; do roku 2008 na plánovanej trase premávala autobusová linka 2 |
| **8** | OC Dubeň | OC Dubeň | okružná linka |
| **13** | Vlčince | Vlčince | okružná linka |
| **15** | Vlčince | Vlčince | okružná linka |
| **17** | Hájik | Hájik | okružná linka |

Vozidlový park
--------------

Vozidlový park v súčasnosti tvoria štyri typov trolejbusy. Trolejbusovú trakciu v Žiline zahajovala Škoda 14Tr. V roku 1994 bolo dodaných 15 vozidiel, z ktorých dve boli vyradené v roku 2007, ďalšie tri v roku 2013, jedno v roku 2014 a do roku 2019 boli vyradené všetky trolejbusy tohto typu. Väčšinu vozidlového parku tvorila kĺbová Škoda 15Tr, v rokoch 1995 až 1996 bolo uvedených do prevádzky 14 kusov staršieho typu, doplnené ďalšími 14 modernizovanými 15TrM z rokov 1998 - 2002. Kuriozitou bolo v roku 2007 zakúpenie troch ojazdených (rok výroby 1992) trolejbusov 15Tr zo zlínskeho dopravného podniku. Vyraďovanie trolejbusov Škoda 15Tr a 15TrM sa začalo v roku 2011, keď boli vyradené prvé dve vozidlá. Postupne bolo vyradených ďalších 23 vozidiel, vrátane troch pôvodom zlínskych trolejbusov, a do roku 2019 boli vyradené všetky vozidlá tohto typu.

V roku 2012 dopravný podnik kúpil 10 nových trolejbusov, a to tri vozidlá Škoda 30Tr SOR a 7 vozidiel Škoda 31Tr SOR, v roku 2013 nasledovali ďalšie 4 trolejbusy Škoda 30Tr SOR a jeden Škoda 31Tr SOR. V roku 2016 vysúťažil dopravný podnik 27 trolejbusov (18 kĺbových a 9 štandardných), v prvej časti bolo objednaných 12 kĺbových trolejbusov typu Škoda 27Tr Solaris a 3 štandardné trolejbusy typu Škoda 26 Tr Solaris, ktorých dodávka prebehla v rokoch 2017 a 2018. Ďalšiu časť zmluvy tvorí opcia na 6 kĺbových a 6 štandardných trolejbusov.

Od roku 2019 sa v pravidelnej prevádzke využívajú už iba nízkopodlažné trolejbusy a staršie vozidlá premávali iba ako záloha. 17. augusta 2019 sa konalo slávnostné rozlúčenie s trolejbusmi 14Tr a 15Tr. Pri tejto príležitosti premávala nostalgická linka a sprievodný program v trolejbusovom depe. Dopravný podnik si plánuje ponechať dve vozidlá ako historické.

Náter vozidiel je bielo-žlto-zelený, t. j. v žilinských mestských farbách. S týmto tzv. náterom Teherán, ktorým sa farbili v tom čase aj vozidlá objednané pre iránske hlavné mesto, sa mohli cestujúci donedávna stretnúť aj v Českých Budějoviciach.

| Typ vozidla | Fotografia | Roky výroby | Počet vozidiel | Vlastnosti vozidla | Poznámky |
| --- | --- | --- | --- | --- | --- |
|  |  |
| Škoda 14Tr |  | 1994 – 1996 | 1 |  |  | spolu bolo dodaných 15 vozidiel, v rokoch 2007 – 2019 prebiehalo ich vyraďovanie; vozidlo č. 213 sa zachovalo ako historické |
| Škoda 15Tr |  | 1993 – 2002 | 1 |  |  | spolu bolo dodaných 31 vozidiel, v rokoch 2011 – 2019 prebiehalo ich vyraďovanie; vozidlo č. 228 sa zachovalo ako historické |
| Škoda 30Tr SOR |  | 2012 – 2013 | 7 |  |  |  |
| Škoda 31Tr SOR |  | 2012 – 2013 | 8 |  |  |  |
| Škoda 26Tr Solaris |  | 2017 – 2019 | 11 |  |  | vozidlá 26TrA sú vybavené pomocným akumulátorovým pohonom, vďaka ktorému môžu jazdiť bez trolejového vedenia v dĺžke 10 km |
| Škoda 27Tr Solaris |  | 2017 – 2019 | 18 |  |  |  |
| Spolu: |  | 1993 – 2019 | 46 | 4/6 | 2/6 |  |

Referencie
----------

1. ↑   *Vozidlový park* [online]. Dopravný podnik mesta Žiliny, [cit. 2019-07-10]. Dostupné online.
2. ↑  IMHD.SK. *Súčasný evidenčný stav vozidiel* [online]. imhd.sk Žilina, [cit. 2020-08-13]. Dostupné online.
3. ↑  MEDIA, INAQ. *Mesto Žilina pripravuje veľkú modernizáciu trolejbusového vedenia, pribudnú aj nové trate* [online]. Žilinak.sk, 2020-06-26, [cit. 2020-08-13]. Dostupné online.
4. ↑
5. ↑  Do Žiliny dorazil prvý trolejbus Škoda 27Tr - Solaris
6. 1 2 3   *Slávnostné rozlúčenie s trolejbusmi typu 14Tr a 15Tr* [online]. Dopravný podnik mesta Žiliny, [cit. 2019-08-18]. Dostupné online.
7. ↑  IMHD.SK. *Škoda 26 Tr Solaris* [online]. imhd.sk Žilina, [cit. 2020-08-13]. Dostupné online.

Externé odkazy
--------------

* Stránky dopravcu DPMŽ
* Stránky zamerané na MHD na Slovensku, žilinská podstránka
* Fotogaléria MHD v Žiline
* Fotogaléria vozidiel Archivované 2007-11-05 na Wayback Machine
* Žilinská MHD Archivované 2016-04-07 na Wayback Machine


|  |  |
| --- | --- |
| Portal | Žilinský portál |

| * z
* d
* u
Mestská hromadná doprava na Slovensku |
| --- |
| Podľa mesta | 
* Banská Bystrica
* Bardejov
* Bratislava
* Brezno
* Čadca
* Dunajská Streda
* Galanta
* Hlohovec
* Komárno
* Košice
* Levice
* Levoča
* Lučenec
* Martin
* Nitra
* Nové Zámky
* Mestská hromadná doprava v Pezinku
* Piešťany
* Poprad
* Rožňava
* Ružomberok
* Senec
* Senica
* Sereď
* Skalica
* Snina
* Spišská Nová Ves
* Stará Ľubovňa
* Svit
* Šahy
* Šaľa
* Štúrovo
* Šurany
* Topoľčany
* Trebišov
* Trnava
* Vráble
* Vranov nad Topľou
* Zlaté Moravce
* Zvolen
* Žiar nad Hronom
* Žilina

 |
| Železničná doprava | 
* Bratislava
* Tatranské elektrické železnice
* Trenčianska elektrická železnica
* Ľubochnianska elektrická železnica (zrušená)
* Elektrická železnica Bratislava – Viedeň (zrušená)

 |
| Rýchlodráha | 
* Bratislava (plánovaná)
* Petržalka
* Košice

 |
| Električková doprava | 
* Bratislava
* Košice

 |
| Trolejbusová doprava | 
* Banská Bystrica
* Bratislava
* Košice
* Prešov
* Žilina
* Vysoké Tatry (zrušená)

 |
| Autobusová doprava | 
* Bratislava
* Košice
* Žilina

 |
| Prevádzkovatelia | 
* *DP:* Banská Bystrica
* Bratislava
* Košice
* Martin
* Prešov
* Žilina
* *ARRIVA:* Bratislava
* Liorbus
* Michalovce
* Nitra
* Nové Zámky
* Trnava

 |
| Integrované dopravné systémy | 
* Bratislavský kraj
* Košický a Prešovský kraj
* Žilinský kraj
* Žilina – Rajec (zrušený)

 |